KIRJALLINEN KYSYMYS E-2157/99

esittäjä(t): Roberta Angelilli (UEN) komissiolle

(24. marraskuuta 1999)

Aihe: Viterbon maakunnan keramiikkamallien väärentäminen

Eräät keramiikkatuotteita valmistavat yritykset Viterbon maakunnassa ovat ilmiantaneet egyptiläisten yritysten väärentäneen joitakin saniteettituotteiden malleja. Tällaiset tuotteet ovat kaiken lisäksi valtaamassa Euroopan ja Italian markkinoita alhaisten tuotantokustannusten ansiosta ja kilpailevat siis epärehellisesti italialaisten tuotteiden rinnalla ja aiheuttavat italialaisille yrityksille suuria taloudellisia vahinkoja ja näin ollen vaarantavat mahdollisesti myös työllisyystilanteen.

Italialaisten valmistajien käännyttyä Rooman poliisin puoleen myös Egyptin Italian-suurlähettiläs myönsi yrittäjien olevan oikeassa.

Edellä esitettyyn viitaten kysyisinkin komissiolta,

1. eikö sen mielestä egyptiläisten yritysten harjoittama kilpailu ole erittäin epäoikeudenmukaista.

2. eikö italialaisten mallien kopioiminen riko voimassa olevia säännöksiä henkisen omaisuuden suojelemisesta ja kehittämisestä, joista säädetään esimerkiksi direktiivissä 93/98(1).

3. eikö tapahtunut sen mielestä riko tekijänoikeuksia.

4. eikö olisi syytä pyytää Egyptin toimivaltaisilta viranomaisilta lisätietoja tapahtumista ja mahdollisesti painostaa näitä viranomaisia noudattamaan kansainvälisiä säännöksiä henkisen omaisuuden suojelemisesta.

5. voisiko se antaa yleisen arvion tapahtumasta.

(1) EYVL L 290, 24.11.1993, s. 9.

Frederik Bolkesteinin komission puolesta antama vastaus

(12. tammikuuta 2000)

Komissio on täysin tietoinen ongelmista, joita yhteisön teollisuus on kohdannut vastustaessaan väärennyksiä ja tavaroiden laitonta valmistusta. Komissio ei kuitenkaan voi antaa arvoisan parlamentin jäsenen kysymykseen täsmällistä vastausta tämän toimittamien tietojen perusteella.

Väärennettyjen ja laittomasti valmistettujen tavaroiden markkinoiminen vahingoittaa lakia noudattavia valmistajia ja myyjiä ja ohjaa kuluttajia harhaan. Jotta estettäsiin ilman teollis- ja tekijänoikeuksien haltijan lupaa valmistettujen tuotteiden saattaminen yhteisön markkinoille, on luotu lainsäädännöllinen kehys, joka varmistaa teollis- ja tekijänoikeuksen tehokkaan suojan yhteisössä.

Erityisesti väärennettyjen ja laittomasti valmistettujen tavaroiden vapaaseen liikkeeseen luovutuksen, viennin, jälleenviennin tai suspensiomenettelyyn asettamisen kieltävistä toimenpiteistä 22 päivänä joulukuuta 1994 annetun neuvoston asetuksen (EY) N:o 3295/94(1) tarkoituksena on estää väärennettyjen ja laittomasti valmistettujen tuotteiden kulku yhteisön ulkorajojen yli. Tämän asetuksen mukaan kansalliset tulliviranomaiset voivat lykätä väärennetyiksi tai laittomasti valmistetuiksi epäiltyjen tuotteiden luovuttamista samaan aikaan kun oikeudenhaltija aloittaa rikkomista koskevan menettelyn ja antaa asian kansallisten viranomaisten käsiteltäväksi.

Lisäksi komissio antoi lokakuussa 1998 vihreän kirjan väärentämisen ja tavaroiden laittoman valmistamisen vastaisesta toiminnasta sisämarkkinoilla(2). Vihreä kirja aloitti laajan kuulemismenettelyn, johon kaikki asianomaiset osapuolet osallistuvat ja jonka tavoitteena on lujittaa väärentämisen ja tavaroiden laittoman valmistamisen torjuntaa sisämarkkinoilla.

Olisi myös huomattava, että 1. tammikuuta 2000 alkaen Egyptin on sovellettava sopimusta teollis- ja tekijänoikeuksien kauppaan liittyvistä näkökohdista.

Neuvotteluissa yhteisön ja Välimeren maiden välillä, joihin Egypti kuuluu, on käsitelty erityismääräyksiä, joiden tarkoituksena on varmistaa teollis- ja tekijänoikeuksen tehokas suoja voimassa olevien kansainvälisten standardien mukaisesti sekä näiden oikeuksien tehokas toimeenpano.

(1) EYVL L 341, 30.12.1994 sellaisena kuin se on muutettuna neuvoston asetuksella (EY) N:o 241/1999, EYVL L 27, 2.2.1999.

(2) KOM(98) 569 lopullinen.